Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af Rådets forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet« (98/C 95/02)

Rådet for Den Europæiske Union besluttede den 18. november 1997 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Maria Sánchez Miguel til ordfører uden studiegruppe. Sektionen vedtog sin udtalelse den 6. januar 1998.

Det Økonomiske og Sociale Udvalg vedtog på sin 351. plenarforsamling af 28. og 29. januar 1998, mødet den 28. januar 1998, med 109 stemmer for og 3 stemmer hverken for eller imod, følgende udtalelse.

1. Indledning

1.1. Efter princippet om gennemsigtighed i EU-organernes budgetmæssige drift har Kommissionen fremlagt forslag om ændring af de ni forordninger for de såkaldte »andengenerationsagenturer«, som ved deres oprettelse blev underlagt en anden budgetordning end »førstegenerationsagenturerne«.

1.2. Førstegenerationsagenturerne () er underlagt en budgetordning, hvorefter det er Parlamentet, som efter høring af Rådet meddeler bestyrelsen decharge, men for andengenerationsagenturernes () vedkommende er det bestyrelsen, der meddeler direktøren decharge, eftersom denne er ansvarlig for gennemførelsen af budgettet.

1.3. Kommissionen har undersøgt, hvorledes disse andengenerationsagenturer fungerer efter at deres arbejdsområde er blevet konsolideret, og er nået til den konklusion, at de respektive forordninger bør ændres med hensyn til meddelelse af decharge og finanskontrol.

2. Generelle bemærkninger

2.1. Kommissionen anfører, at det er Parlamentet, som har ønsket større beføjelser til at føre budgetmæssig kontrol med andengenerationsagenturerne, men argumentet herfor nævnes ikke. Derfor kan forslaget opfattes som en foranstaltning til harmonisering af de to ordninger, således at det i begge tilfælde er Parlamentet, der får beføjelse til at meddele decharge.

2.2. De foreslåede ændringer vedrører følgende:

2.2.1. Beføjelsen til at meddele decharge efter proceduren i traktatens artikel 206, hvorefter Parlamentet efter høring af Rådet meddeler bestyrelsen decharge.

2.2.1.1. For de agenturer, der helt eller delvis finansierer sig selv (), foreslås en variant af denne procedure, således at decharge gives af bestyrelsen efter henstilling fra Parlamentet.

2.2.2. Da nogle agenturer finansierer sig selv helt eller delvis, foreslår Kommissionen at behandle agenturernes egne indtægter som Fællesskabets egne indtægter.

2.2.2.1. Vanskeligheden ligger i, at agenturer med egne indtægter indtjener disse på forskellig vis, f.eks. gennem konsulentvirksomhed, salg af publikationer, gebyrer osv. Da det under alle omstændigheder drejer sig om organer, som ikke er profitskabende, kunne man give dem mulighed for at foretage henlæggelser op til en vis beløbsgrænse, som bestyrelsen med Parlamentets samtykke og forudgående tilladelse bogfører som sådanne.

2.2.3. Det foreslås, at finanskontrollen af disse agenturer varetages af Kommissionens finansinspektør i overensstemmelse med princippet om uafhængig og objektiv revision af regnskaberne.

3. Særlige bemærkninger

3.1. Ændringen af forordning (EØF) nr. 1210/90 vedrører artikel 13, stk. 2 og 4. Den nuværende ordning svarer til modellen for andengenerationsagenturer, hvorefter bestyrelsen meddeler direktøren decharge og udpeger finansinspektøren.

3.2. Kommissionen foreslår en enhedsmodel, således at Parlamentet i alle tilfælde meddeler direktøren decharge efter henstilling fra bestyrelsen. ØSU anser denne ændring for positiv, fordi det dermed sikres, at finanskontrollen af budgetgennemførelsen bliver objektiv, uden at bestyrelsen mister beslutningsbeføjelser.

3.3. Stk. 2 ændres således, at det bliver Kommissionens finansinspektør, der skal varetage kontrollen af budgetgennemførelsen og afholdelsen af udgifterne. Det skal nævnes, at Miljøagenturet allerede frivilligt har fulgt denne fremgangsmåde, så der er på dette punkt ingen ændring i praksis. Miljøagenturet har således bekræftet sin vilje til at underkaste årsregnskaberne ekstern kontrol.

3.4. ØSU mener, at enhver foranstaltning, der kan forbedre det nuværende system og sikre objektiv budgetkontrol, vil gavne EU-organernes virksomhed.

Bruxelles, den 28. januar 1998.

Tom JENKINS

Formand for Det Økonomiske og Sociale Udvalg

() Disse agenturer blev oprettet i 1975: CEDEFOP (Thessaloniki) og Det Europæiske Institut til Forbedring af Leve- og Arbejdsvilkårene (Dublin).

() Det Europæiske Miljøagentur, Det Europæiske Erhvervsuddannelsesinstitut, Det Europæiske Overvågningscenter for Narkotika og Narkotikamisbrug, Det Europæiske Arbejdsmiljøagentur, EU-organernes Oversættelsescenter, Harmoniseringskontoret for Det Indre Marked, Det Europæiske Agentur for Lægemiddelvurdering, EF-Sortsmyndigheden, Det Europæiske Overvågningscenter for Racisme og Fremmedhad.

() Harmoniseringskontoret for Det Indre Marked, Det Europæiske Agentur for Lægemiddelvurdering, EF-Sortsmyndigheden.